ตลท.เพิ่มความเข้มงวดซื้อขายหลักทรัพย์
ตลท.เตรียมออกมาตรการกำกับการซื้อขายหลักทรัพย์เพิ่มอีกชั้น หลังพบบางคนรู้ช่องว่างเลี่ยงเกณฑ์
18 ม.ค. 2553

ตลท.เตรียมออกมาตรการกำกับการซื้อขายหลักทรัพย์เพิ่มอีกชั้น หลังพบบางคนรู้ช่องว่างเลี่ยงเกณฑ์
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวว่า ตลท.มีแผนทบทวนมาตรการการกำกับดูแลการซื้อขายหลักทรัพย์เพิ่มให้เข้มงวดมากยิ่งขึ้น ซึ่งอาจจะเพิ่มทีมภายในขึ้นมาตรวจสอบเข้มงวดขึ้นอีกระดับหนึ่ง เพราะที่ผ่านมาการออกเกณฑ์และมีการประกาศออกมาชัดเจน อาจทำให้บางคนรู้ช่องว่างในการเลี่ยงเกณฑ์ โดยมาตรการดังกล่าวคาดว่าน่าจะมีผลภายในไตรมาส 1 ของปีนี้ 
สำหรับเกณฑ์ใหม่นี้ จะเป็นการตรวจสอบอีกชั้นหนึ่ง ก่อนที่จะถึงเกณฑ์ Turnover List ซึ่งเป็นหนึ่งในหลักเกณฑ์ดูแลการซื้อขายหลักทรัพย์ในปัจจุบัน ที่ประกอบด้วย เกณฑ์ Turnover List , Net settlement และ Margin Trading แต่การเพิ่มหลักเกณฑ์ดังกล่าวจะทำให้ตลาดหลักทรัพย์มีคุณภาพและมีความโปร่งใสมากขึ้น โดยจะมีการประสานงานระหว่างกับฝ่ายกำกับฯ ในการวางกฎเกณฑ์ ซึ่งจะนำใช้ภายในกันเอง